Nick Fuentes

**Nicholas Joseph Fuentes** (s. 18. elokuuta 1998) on yhdysvaltalainen äärioikeistolainen poliittinen kommentaattori ja striimaaja. Fuentes on kuvaillut itseään kristilliseksi nationalistiksi, paleokonservatiiviksi ja autoritarismin kannattajaksi. Useat eri uutislähteet kuvailevat häntä uusnatsiksi. Hänen kannattajiaan tunnetaan nimellä Groypers.

Hän on ilmaissut antisemitistisiä näkemyksiä, muun muassa holokaustin kiistämistä ja kannattaa valkoista ylivaltaa. Hänen näkemyksiään on luonnehdittu naisvihamielisiksi, homofobisiksi, antisemitistisiksi ja islamofobisiksi.

## Varhainen elämä
Nicholas Joseph Fuentes syntyi 18. elokuuta 1998. Hänellä on sisko. Fuentesin mukaan hän on italialaista, irlantilaista ja meksikolaista syntyperää. Hän kasvoi La Grange Parkissa Illinoisissa Lukioaikana Fuentes omaksui äärioikeistolaisia konservatiivisia näkemyksiä.

Useiden lähteiden mukaan Fuentesin vanhemmat ovat samaa mieltä hänen rasististen näkemysten kanssa. Southern Poverty Law Centerin (SPLC) mukaan Fuentesin vanhemmat kannustivat häntä aluksi valitsemaan perinteisemmän elämänpolun, kuten työelämän tai jatkokouluttautumisen, mutta hän päätti asua vuoden vanhempiensa luona ja aloittaa mediauran. Fuentes lupasi luopua mediaurastaan, mikäli se epäonnistuisi. Hän opiskeli kansainvälisiä suhteita ja politiikkaa ensimmäisenä vuonnaan Bostonin yliopistossa. Fuentes keskeytti opintonsa vuonna 2017 ensimmäisen opiskeluvuoden jälkeen.

## Ura

### Varhainen ura
Fuentes aloitti poliittisen kommentoinnin lukionsa ylläpitämällä paikallisella radio- ja televisiokanavalla, jossa hän kannatti valtavirran konservatiivisia näkemyksiä.

Hän juonsi *Nationalist Review* -podcastia yhdessä toisen valkoisen nationalistin, James Allsupin, kanssa tammikuuhun 2018 asti. Southern Poverty Law Centerin mukaan ”kaksikko riitaantui julkisesti, ja kumpikin juontaja syytti toista laiskuudesta, sopimattomasta käytöksestä ja pienistä loukkauksista”.

### America First
Vuonna 2017, ensimmäisenä opiskeluvuotenaan Bostonin yliopistossa, Fuentes aloitti säännölliset livestriimit nimellä *America First with Nicholas J. Fuentes*. *America First* -liikkeen tunnusmerkkejä ovat Fuentesin usein käyttämät vitsit ja ironia, joilla hän pyrkii vetoamaan Z-sukupolveen ja samalla antamaan uskottavan perustelun usein äärimmäisille näkemyksilleen. Anti-Defamation Leaguen (ADL) mukaan Fuentes on maininnut Donald Trumpin ehdokkuuden ja presidenttiyden inspiraationa *America First* -liikkeelle.

SPLC:n mukaan Fuentes aloitti striimauksen vanhempiensa talon kellarista, mikä muodostui osaksi hänen imagoaan syrjäytyneenä tai niin sanottuna NEET-nuorena. Marraskuussa 2020 hän muutti omaan asuntoon Berwyniin, Illinoisiin. Tästä huolimatta Fuentes kertoi yleisölleen edelleen striimaavansa vanhempiensa kodista, vaikka poliisin tiedot ja naapureiden kertomukset viittasivat hänen asuneen Berwynissä.

Fuentes on tuominnut monikulttuurisuuden ja väittänyt, että valkoinen identiteetti on syrjäytetty. Samalla hän on kuitenkin korostanut, ettei pidä itseään rasistisena ja kannattaa väkivallattomuutta. Hän osallistui ''Unite the Right'' -mielenosoitukseen ja ilmoitti vastustavansa natsismia sekä mielenosoittajaa, joka ajoi väkijoukkoon. Fuentesin mukaan vastamielenosoittajien väkivalta kuitenkin synnytti vastaväkivaltaa.

Huhtikuussa 2017 pidetyssä ohjelmassa Fuentes ”väitti, että perustuslain ensimmäinen lisäys ei ole kirjoitettu muslimeja tai maahanmuuttajia varten”. Hän jatkoi: ”Kuka hallitsee mediaa? Globalistit. On aika tappaa globalistit” sekä ”Haluan, että CNN:n johtajat pidätetään ja karkotetaan tai hirtetään, koska kyseessä on tahallinen teko.”

Vuoteen 2019 mennessä Fuentes oli kerännyt ympärilleen kulttimaisen seuraajajoukon, jota hän kutsuu nimellä ”Groypers” tai ”Groyper Army”. Liike koostuu pääosin nuorista, verkossa toimivista aktivisteista, jotka tunnetaan valkoisen nationalismin, kristillisen nationalismin ja alt-right -näkemysten kannattajina. Fuentes on rohkaissut näissä piireissä vitsien ja ironian käyttöön todeten, että se ”on erittäin tärkeää, jotta voimme peitellä näkemyksiämme”.

### Sosiaalinen media
2. toukokuuta 2024 Elon Musk ilmoitti palauttavansa Fuentesin X-tilin (entinen Twitter) sillä ehdolla, ”että hän ei riko lakia ja antaa kommenttien  murskata hänet”. Musk totesi: ”En voi väittää olevani sananvapauden puolustaja ja samalla pysyvästi bannata joku, joka ei ole rikkonut lakia, riippumatta siitä, kuinka paljon olen eri mieltä hänen sanomisistaan.” Musk vastasi myös kritiikkiin toteamalla: *”*On parempi, että anti-mitä-tahansa on avoimesti näkyvillä, jotta sitä voidaan vastustaa, kuin että se kytee pimeydessä.*”* Fuentesin tili palautettiin 3. toukokuuta 2024.

## Poliittiset näkemykset

### Alt-right
Hän toivoo, että alt-right syrjäyttäisi konservatismin ja republikaanipuolueen, kritisoi valtavirran konservatiivisia ryhmiä ja väittää, että ”kristityt republikaanien äänestäjät joutuvat huijatuksi”, koska ”republikaanipuolueen johdossa ovat juutalaiset, ateistit ja homoseksuaalit”.

### Maahanmuuttovastaisuus
Fuentes vastustaa jyrkästi maahanmuuttoa, jonka hän uskoo olevan väestörakenteellinen uhka Yhdysvalloille.

### Valkoinen ylivalta
Fuentes on puhunut myönteisesti ”valkoisen identiteetin tulvasta” osallistuttuaan vuonna 2017 Charlottesvillessä järjestettyyn *Unite the Right* -mielenosoitukseen. Hänen mukaansa Amerikan ”valkoinen väestön ydin” on keskeinen osa maan identiteettiä. 

Vaikka Fuentes edistää valkoisen ylivallan ideologiaa, kuten niin kutsuttua valkoisten kansanmurhan salaliittoteoriaa, hän on kiistänyt olevansa valkoisen ylivallan kannattaja ja kutsunut termiä ”valkoisia halventavaksi nimitykseksi”. Fuentes haluaa Yhdysvaltojen olevan valkoinen ja kristillinen maa, mutta ei hänen mukaansa ”juutalais-kristillinen”. 

*America First* -podcastissaan Fuentes totesi: ”Juutalaiset hallitsevat yhteiskuntaa, naisten pitäisi pitää turpansa kiinni, mustat pitäisi vangita suurimmaksi osaksi, ja eläisimme paratiisissa; se on niin yksinkertaista”. Hän jatkoi: ”Mitä vanhemmaksi tulen, sitä enemmän ymmärrän, että se on todella näin yksinkertaista. Tarvitsemme jälleen valkoisia miehiä johtamaan kaikkea”.

### Antisemitismi
Fuentes on antisemitistinen ja kiistää holokaustin. Hän on levittänyt juutalaisvastaisia salaliittoteorioita ja jopa kehottanut aloittamaan ”pyhän sodan” juutalaisia vastaan.

Tammikuussa 2019 Fuentes esitti monologin, jossa hän vihjasi kyseenalaistavansa holokaustin kuuden miljoonan juutalaisen uhriluvun. Hän kuitenkin myöhemmin kiisti koskaan kieltäneensä holokaustia ja kuvaili puhetta ”satiiriksi”. NPR on esittänyt tämän esimerkkinä Fuentesin tavasta käyttää ironiaa välttääkseen sanojensa seuraukset. Vuoden 2020 videolla Fuentes itse totesi: ”Ironia on erittäin tärkeää, koska se tarjoaa paljon suojaa ja uskottavaa kiistettävyyttä näkemyksillemme”, erityisesti holokaustin kieltämisen yhteydessä.

Fuentes ylistää usein Adolf Hitleriä.

### Katolinen integralismi ja kristillinen nationalismi
Fuentes on katolinen ja identifioituu perinteisen katolilaisuuden liikkeeseen. Hän on myös integralisti ja kristillinen nationalisti. Fuentes on sanonut: ”Olet joko katolilainen tai juutalaisten puolella”, ja ilmaissut tukensa katoliselle hallitukselle ja katolisille tiedotusvälineille. Hän kannattaa kristillistä teokratiaa sen sijaan, mitä hän kutsuu ”juutalaisten miehittämäksi hallitukseksi”.

Fuentes on kuvannut itseään takinkääntäjäksi, joka kannattaa autokratiaa, katolista monarkiaa, oikeutettua sotaa, ristiretkiä ja inkvisitiota. Hän vastustaa demokratiaa. Lisäksi hän on kuvaillut islamia ”barbaariseksi ideologiaksi, joka haluaa tulla ja tappaa meidät”.

### Ulkopolitiikka

#### Venäjä
Hitleriä ylistäneessä puheessaan Fuentes totesi, että tiedotusvälineet olivat verranneet Vladimir Putinia Hitleriin ”ikään kuin se ei olisi hyvä asia”. Hän kysyi yleisöltä: ”Voimmeko antaa aplodit Venäjälle?”, mikä johti raikuviin aplodeihin ja ”Putin! Putin!” -huutoihin. 10. maaliskuuta 2022 Fuentes ylisti ”tsaari Putinia” Venäjän hyökättyä Ukrainaan. Hänen mukaansa hyökkäys oli ”Ukrainan vapauttaminen Suuresta Saatanaasta ja maailman pahasta imperiumista, joka on Yhdysvallat”.

#### Kiina
Fuentes kannattaisi Kiinan mahdollista hyökkäystä Taiwaniin. Vuonna 2022 hän sanoi: ”Haluan, että Kiina ottaa Taiwanin takaisin, haluan, että Venäjä ottaa Ukrainan takaisin, jos ei muusta syystä, niin siksi, että on aika nöyryyttää Amerikkaa.”

#### Israel
Fuentes on Israelin jyrkkä kriitikko. Hän on sanonut, että Yhdysvaltojen tulisi lopettaa Israelin tukeminen, koska ”me olemme eurooppalaisia, he ovat etnisesti juutalaisia”. Fuentes väitti myös, että Hamasin 7. lokakuuta 2023 toteuttama hyökkäys Israelia vastaan oli ”lavastettu oikeuttamaan Israelin käynnistämä sota Iranin ja sen liittolaisten tuhoamiseksi”.

#### Taliban
Fuentes on kehunut Talibanin konservatiivista uskonnollista politiikkaa. Häntä on kuvattu muslimeja ”halveksivaksi”, mutta hän on itse sanonut tavoitteekseen ”katolisen taleban-hallinnon” Yhdysvalloissa.

Kun Afganistanin hallitus kaatui talibanien käsiin Yhdysvaltojen vetäydyttyä elokuussa 2021, Fuentes kirjoitti Telegramissa: ”Taliban on konservatiivinen, uskonnollinen voima, kun taas Yhdysvallat on jumalaton ja liberaali. Yhdysvaltain hallituksen tappio Afganistanissa on kiistatta positiivinen kehitys.”

### COVID-19
Fuentes on usein levittänyt salaliittoteorioita ja väärää tietoa Yhdysvaltain elintarvike- ja lääkeviraston hyväksymistä COVID-19-rokotteista. Joulukuussa 2020 hän oli tiettävästi joutunut riitaan lentokoneessa maskien käyttövelvollisuudesta. Vuonna 2021 hän aloitti rokotevastaisen puhekiertueen, jossa levitti valheellisia väittämiä COVID-19-rokotteista.

### Homofobia
Fuentes on puhunut ”LGBT-agendaa” vastaan ja kuvannut transsukupuolisia ihmisiä sekä samaa sukupuolta olevien avioliittoja ”poikkeavuudeksi”. Hän on myös väittänyt, että ”juutalaiset estivät” *[[Roe vastaan Wade|Roe v. Wade]]* -päätöksen kumoamisen, ja että *[[Dobbs vastaan Jackson Women’s Health Organization|Dobbs]]-*päätös tarkoittaa, että ”homoliittojen kieltäminen on jälleen ajankohtaista, sodomian kieltäminen on jälleen ajankohtaista, ehkäisyvälineiden kieltäminen on jälleen ajankohtaista, ja pohjimmiltaan meillä on Amerikassa jotain talibanien hallinnon tapaista, hyvällä tavalla”.

### Misogynia
Vuonna 2022 BBC:n dokumentissa Fuentes kertoi toimittaja Louis Therouxille uskovansa, että olisi parempi, jos naisilla ei olisi äänioikeutta. Heinäkuussa 2023 hän esiintyi *Fresh and Fit* -podcastissa ja totesi, että naiset ovat ”vauvakoneita”, koska ”sellaisia heidän aivonsa ovat”. Fuentes on myös sanonut, että vaimon ihanteellinen ikä on 16 vuotta, mikä hänen mukaansa on ”juuri silloin, kun maito on hyvää”.

Fuentes on identifioinut itsensä inceliksi (eli ”pakollisesti selibaatiksi”), vaikka jotkut hänen kannattajistaan ovat kritisoineet häntä ”vapaaehtoisesti selibaatiksi”, sillä hän on myöntänyt suudelleensa tyttöä lukiossa. Hän on kuvaillut itseään ”heteroimmaksi mieheksi” ja yrittänyt puolustaa incel-identiteettiään väittämällä, että ”ainoa todella heteroseksuaalinen asenne on olla aseksuaalinen incel”, koska ”seksi naisten kanssa on homoa... mikä on homompaa kuin sanoa: tarvitsen halauksia, tarvitsen pusuja... tarvitsen viettää aikaa naisen kanssa.”

#### Abortti
*Dobbs v. Jackson* -päätöksen jälkeen, joka kumosi *Roe v. Wade* -päätöksen kesäkuussa 2022, Fuentes kiitti Yhdysvaltain korkeinta oikeutta kyseisen päätöksen tekemisestä.

### Donald Trump
22. marraskuuta 2022 Donald Trump kutsui Nick Fuentesin ja Kanye Westin illalliselle Trumpin Mar-a-Lago-kartanoon Floridassa. Tapaaminen järjestettiin Westin pyynnöstä. West kommentoi, että Trump oli ”todella vaikuttunut Nick Fuentesista”. Trump julkaisi lausunnon, jossa hän kertoi, että West oli ollut yhteydessä häneen aiemmin viikolla vierailun järjestämiseksi, mutta ”ilmestyi yllättäen kolmen ystävänsä kanssa, joista en tiennyt mitään”. Trump illasti heidän kanssaan, ja ”illallinen oli nopea ja rauhallinen”.

#### Myöhemmät näkemykset
Vuonna 2024 Fuentes kritisoi Trumpia yhä enemmän. Hän ilmoitti, ettei äänestäisi Trumpia ja tämän varapresidenttiehdokasta J. D. Vancea. Fuentes kyseenalaisti myös, tukisiko Vance ”valkoista identiteettiä”, koska Vancen vaimo on intialaista syntyperää.

Fuentes alkoi kehottaa seuraajiaan ”tuomaan energiaa meemeillä ja trollaamisella”, joiden tarkoituksena oli painostaa Trumpin kampanjaa ottamaan entistä oikeistolaisempia kantoja rotu- ja maahanmuuttopolitiikassa sekä kannustaa Donald Trumpia erottamaan kampanjaneuvonantajansa Chris LaCivitan ja Susie Wilesin. Hän ohjeisti seuraajiaan tekemään vaatimuksistaan trendin Twitterissä ja Truth Socialissa, uhkasi myös ”lisätä painetta todellisessa maailmassa” ja kehotti kieltäytymään äänestämästä sekä protestoimaan Trumpin vaalikokouksia vaa’ankieliosavaltioissa.

Vuonna 2025 Fuentes jatkoi Trumpin arvostelua. Hän solvasi Trumpia pian sen jälkeen, kun tämä kieltäytyi julkaisemasta Epstein-asiakirjoja. Tämän jälkeen Fuentes totesi, että ”liberaalit olivat oikeassa” ja että ”kun katsomme taaksepäin Amerikan populismin historiaa, MAGA-liike tulee jäämään mieleen historian suurimpana huijauksena”.

## Toiminta ja rikostuomiot
Vuonna 2022 Fuentes jäi videolle heittäessään juoman asiakkaiden päälle In-N-Out Burger -ravintolassa Hollywoodissa, Kaliforniassa, riidan aikana Tilanne syntyi sen jälkeen, kun asiakkaat olivat uhkailleet häntä ja heittäneet ketsuppikuppeja hänen suuntaansa.

### Pahoinpitely
10. marraskuuta 2024 aktivisti Marla Rose yritti soittaa Fuentesin ovikelloa. Hänen mukaansa Fuentes suihkutti häntä pippurisumutteella, työnsi hänet alas portaita ja otti haltuunsa hänen puhelimensa, jolla Rose oli kuvannut tapahtumaa. Tämän välikohtauksen jälkeen Fuentes pidätettiin 27. marraskuuta ja syytettiin pahoinpitelystä. Hän saapui oikeuteen 19. joulukuuta.

### Yhdysvaltain kongressitalon valtaus
Fuentes oli yksi niistä äärioikeistolaisista henkilöistä, jotka osallistuivat mielenosoituksiin, jotka johtivat 6. tammikuuta tapahtuneeseen Yhdysvaltain kongressitalon valtaukseen. Vuoden 2020 joulukuussa Washington D.C:ssä järjestetyssä Trumpia tukevassa mielenosoituksessa Fuentes johti väkijoukkoa huutamaan ”Tuhotkaa republikaanit”. Helmikuussa 2021 hänen puheestaan esitettiin video Donald Trumpin toisessa virkarikosoikeudenkäynnissä, jonka järjesti edustajainhuoneen jäsen Stacey Plaskett.

12. joulukuuta 2020, päivä sen jälkeen, kun Yhdysvaltain korkein oikeus oli kieltäytynyt käsittelemästä *Texas v. Pennsylvania* -asiaa, Fuentes puhui Freedom Plazalla kokoontuneelle kannattajajoukolle ja totesi: ”Me ja esi-isämme olemme luoneet kaiken hyvän, mitä tässä maassa näette. Kaikki nämä ihmiset, jotka ovat vallanneet maamme – emme tarvitse heitä. ... Se on amerikkalainen kansa ja johtajamme Donald Trump kaikkia muita vastaan tässä maassa ja tässä maailmassa... Perustajaisämme tulisivat kaduille ja ottaisivat tämän maan takaisin voimakeinoin, jos se olisi tarpeen. Ja siihen meidän on oltava valmiita.”

4. tammikuuta 2021, kaksi päivää ennen Yhdysvaltain kongressitalon valtausta, Fuentes keskusteli niiden osavaltion lainsäätäjien tappamisesta, jotka eivät olleet halukkaita kumoamaan vuoden 2020 vaalien tuloksia, sanoen: ”Mitä sinä ja minä voimme tehdä osavaltion lainsäätäjille – muuta kuin tappaa heidät? Emme saisi tehdä sitä. En suosittele sitä, mutta mitä muuta voimme tehdä?”

Useiden tiedotusvälineiden mukaan Fuentes oli osa kongressitaloa hyökännyttä väkijoukkoa. Southern Poverty Law Center raportoi, että Fuentes oli ”näkyvissä sekä livestriimeissä että kuvissa Trumpia kannattavien kapinallisten joukossa... yllään ilmeisesti VIP-merkki”. Vaikka hän ei mennyt sisään kongressitaloon, hän väitetysti kannusti mellakoitsijoita huutamalla: ”Jatkakaa etenemistä kohti kongressitaloa– näyttää siltä, että otamme kongressitalon takaisin! ... Hajottakaa aidat ja älkää välittäkö poliisista. kongressitalo kuuluu meille!”

19. tammikuuta 2022 Yhdysvaltain edustajainhuoneen kongressitalon valtausta käsittelevä erityisvaliokunta lähetti Fuentesille haasteen.

## Viitteet